เอเอสเอ็นผนึกประกันเจาะกลุ่มลูกค้าเคลมต่ำ
เอเอสเอ็น โบรกเกอร์ จับมือ 5 ประกันรถยนต์ เจาะกลุ่มลูกค้าเคลมไม่เกิน 60%
7 ต.ค. 2558

เอเอสเอ็น โบรกเกอร์ จับมือ 5 ประกันรถยนต์ เจาะกลุ่มลูกค้าเคลมไม่เกิน 60%
นายธวัชชัย ชีวานนท์ กรรมการผู้จัดการ บริษัท เอเอสเอ็น โบรกเกอร์ เปิดเผยว่า ได้ลงนามกับ 5 บริษัทประกันภัยเพื่อทำตลาดประกันภัยรถยนต์ผ่านโทรศัพท์เฉพาะกลุ่มครั้งแรก ประกอบด้วย บริษัท กรุงไทยพานิชประกันภัย บริษัท นวกิจประกันภัย บริษัท สินทรัพย์ประกันภัย บริษัท อาคเนย์ประกันภัย และบริษัท เอเชียประกันภัย 1950 จากพันธมิตรประกันภัยรถยนต์ทั้งหมด 17 แห่ง
สำหรับก่อนหน้านี้ บริษัทไม่เคยแยกกลุ่มลูกค้าตามประเภทรถหรือตามลักษณะความเสียหาย แต่จะเป็นการขายให้ลูกค้าทั่วๆ ไป แต่กับ 5 พันธมิตรครั้งนี้มีการแยกกลุ่มลูกค้าออกมา โดยทางบริษัท นวกิจประกันภัย และบริษัท สินทรัพย์ประกันภัย จะทำตลาดลูกค้าที่ใช้รถยนต์ยี่ห้ออีซูซุ ส่วนบริษัท อาคเนย์ประกันภัย จะทำตลาดลูกค้าที่ใช้รถยนต์โตโยต้า บริษัท เอเชียประกันภัย จะทำตลาดลูกค้าที่ใช้บริการประกันภัยรถยนต์ประเภท 2 พลัส และประเภท 3 พลัส ส่วนบริษัท กรุงไทยพานิชประกันภัย กำลังอยู่ระหว่างหารือถึงกลุ่มลูกค้าที่เหมาะสม
“เรามีฐานข้อมูลลูกค้าประกันภัยรถยนต์จำนวนมาก ในการนำมาวิเคราะห์และหาความต้องการของลูกค้าแต่ละกลุ่ม แล้วจัดทำแพ็กเกจได้เหมาะสมกับกลุ่มลูกค้าที่ใช้รถในแต่ละประเภทและแต่ละยี่ห้อ ลูกค้าจะได้เบี้ยที่ดี ส่วนประกันจะได้ลูกค้าที่ความเสี่ยงต่ำ ซึ่งทั้ง 5 พันธมิตรเรามั่นใจในระบบการให้บริการหลังการขายที่ได้มาตรฐาน“ นายธวัชชัย กล่าว
นายสมนึก สงวนสิน ประธานกรรมการบริหาร บริษัท สินทรัพย์ประกันภัย กล่าวว่า รถยนต์ยี่ห้ออีซูซุมีความเสียหายหรืออัตราการเคลมสินไหมไม่เกิน 50% ซึ่งถือว่าความเสี่ยงต่ำ และยังไม่มีการตัดราคาเบี้ยประกันภัยกัน จึงเป็นตลาดที่บริษัทสนใจ
นายหลักชัย สุทธิชูจิต กรรมการผู้จัดการ บริษัท อาคเนย์ประกันภัย กล่าวว่า บริษัทมีความพร้อมด้านการให้บริการเคลม โดยจะใช้พนักงานสำรวจภัยของบริษัทเองถึง 80% จึงสามารถควบคุมคุณภาพได้ รวมถึงยังมีหลายธุรกิจในเครือทั้งธุรกิจเช่าซื้อ การเงิน ประกันชีวิตที่พร้อมจะให้บริการกับลูกค้าของเอเอสเอ็นได้หากต้องการในอนาคต
นายศรัณฐ์ หวั่งหลี ผู้อำนวยการฝ่ายพัฒนาธุรกิจ บริษัท นวกิจประกันภัย กล่าวว่า บริษัทมีอู่ที่ให้บริการซ่อมรถยนต์ยี่ห้ออีซูซุกว่า 30 แห่งทั่วประเทศ พร้อมที่จะรองรับลูกค้าของเอเอสเอ็นได้เป็นอย่างดี
สำหรับบริษัท เอเอสเอ็น โบรกเกอร์ตั้งเป้ายอดขายประกันภัยปีนี้ที่ 1,100 ล้านบาท และในปี 2559 ตั้งเป้าเพิ่ม 25% ส่วนหนึ่งมาจากการทำตลาดกับ 5 พันธมิตร